Source: https://beta.e-justice.europa.eu/29/MT/types_of_legal_professions?IRELAND&member=1
Timestamp: 2019-12-15 06:32:06+00:00
Document Index: 263689

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'qorti ', 'Qorti ', 'qorti ', 'Qorti ']

Din il-paġna tagħtik ħarsa ġenerali lejn il-professjonijiet ġuridiċi fl-Irlanda.
Il-Professjonijiet Ġuridiċi - Daħla
Il-fergħa ġudizzjarja tal-Istat hija eżerċitata mill-ġudikatura skont l-Artikolu 34 tal-Kostituzzjoni u ċertu leġiżlazzjoni: primarjament l-Att tal-1961 dwar il-Qrati (twaqqif u Kostituzzjoni) u l-Att dwar il-Qrati (Dispożizzjonijiet Supplimentali) tal-1961, kif emendat. L-imħallfin huma maħtura minn fost l-applikanti mill-professjonijiet ġuridiċi. Huma kompletament indipendenti fit-twettiq tal-funzjonijiet tagħhom. Din l-indipendenza hija mħarsa fil-Kostituzzjoni. Il-professjoni ġuridika hija maqsuma bejn l-avukati (solicitors, li jikkonċentraw fuq xogħol dirett mal-klijent) u l-konsulenti legali (barristers, li jispeċjalizzaw fl-avukatura u fil-litigazzjoni).
1. L-imħallfin
Il-Bord Konsultattiv tal-Ħatriet Ġudizzjarji jidentifika l-adegwatezza ta’ persuni biex jinħatru għal kariga ġudizzjarja u jinforma lill-Gvern dwar dan. Il-Bord Konsultattiv tal-Ħatriet Ġudizzjarji (Judicial Appointments Advisory Board - JAAB) ġie stabbilit skont l-Att tal-1995 dwar il-Qrati u l-Uffiċjali tal-Qrati. Il-Bord jikkonsisti mill-Prim Imħallef, mill-Presidenti tal-High Court, tas-Circuit Court u tal-Qorti tad-Distrett (District Court), mill-Avukat Ġenerali, minn rappreżentanti maħtura tal-Kamra tal-Avukati u tal-Assoċjazzjoni tal-Avukati (Law Society) u minn tliet persuni maħtura mill-Ministru tal-Ġustizzja u tar-Riforma tal-Liġi. L-imħallfin huma appuntati mill-President fuq il-parir tal-Gvern. Il-ġudikatura hija indipendenti u hija soġġetta biss għall-Kostituzzjoni u għal-liġi. F'konformità mal-Kostituzzjoni, l-għadd ta' mħallfin huwa stabbilit minn żmien għal żmien permezz tal-leġiżlazzjoni.
Il-Qorti Suprema tikkonsisti mill-Prim Imħallef, li jippresjedi fuq il-Qorti, u minn seba’ mħallfin ta' ġuriżdizzjoni ordinarja magħrufa bħala l-"Imħallfin tal-Qorti Suprema". Il-President tal-High Court huwa wkoll membru ex officio tal-Qorti Suprema. Il-High Court tikkonsisti mill-President tal-High Court li hu responsabbli għall-organizzazzjoni ġenerali tax-xogħol tal-High Court u mill-imħallfin ta' ġuriżdizzjoni ordinarja magħrufa bħala l-"Imħallfin tal-High Court". Il-Prim Imħallef u l-President tas-Circuit Court huma membri ex officio tal-High Court. Il-High Court hija magħmula minn President u 35 imħallef. Is-Circuit Court tikkonsisti mill-President tas-Circuit Court u l-imħallfin ta' ġuriżdizzjoni ordinarja magħrufa bħala l-"Imħallfin tas-Circuit Court". Il-President tal-Qorti tad-Distrett huwa wkoll membru ex officio tas-Circuit Court. Il-Qorti tad-Distrett tikkonsisti mill-President tal-Qorti tad-Distrett kif ukoll minn imħallfin oħra magħrufa bħala l-"Imħallfin tal-Qorti tad-Distrett". Is-salarji tal-imħallfin huma stabbiliti mil-leġiżlazzjoni li tiġi ppromulgata minn żmien għal żmien.
L-imħallfin jinħatru minn fost il-professjonijiet ġuridiċi ta’ avukati jew ta' konsulenti legali kkwalifikati li jkollhom ċertu ammont ta' snin ta’ esperjenza ta' prattika (mhux ta' riċerka). Fir-rigward tal-Qorti tad-Distrett, l-Artikolu 29(2) tal-Att dwar il-Qrati (Dispożizzjonijiet Supplimentali) tal-1961 jistipula li persuna li tkun ilha tipprattika l-professjoni tagħha bħala konsulent legali jew avukat għal mhux inqas minn għaxar snin, hi kkwalifikata biex tinħatar bħala mħallef tal-Qorti tad-Distrett. L-Artikolu 30 tal-Att tal-1995 dwar il-Qrati u l-Uffiċjali tal-Qrati jistipula li avukat jew konsulent legali b'esperjenza ta' għaxar snin huwa kkwalifikat biex jinħatar bħala mħallef tas-Circuit Court. L-Att tal-2002 dwar il-Qrati u l-Uffiċjali tal-Qrati jistipula li persuna li tkun ilha tipprattika l-professjoni tagħha bħala konsulent legali jew avukat għal mhux inqas minn 12-il sena, hi kkwalifikata biex tinħatar bħala mħallef tal-High Court jew tal-Qorti Suprema. Kif intqal qabel, il-ġudikatura hija indipendenti għall-fatt li hija soġġetta biss għall-Kostituzzjoni u għal-liġi. Il-membri tal-ġudikatura, meta jieħdu l-kariga tagħhom, jagħmlu d-dikjarazzjoni segwenti skont l-Artikolu 34.5.1 tal-Kostituzzjoni:
“Fil-preżenza ta’ Alla li jista' kollox, solennement inwiegħed u niddikjara li se naqdi fedelment il-kariga ta’ Prim Imħallef (jew skont xi jkun il-każ), bl-aħjar ħila tiegħi u skont is-setgħa li tingħatali, mingħajr biża’ jew favur, affezzjoni jew ħsara fil-konfront ta' kwalunkwe persuna, u li se nirrispetta l-Kostituzzjoni u l-liġijiet. Hekk Alla jgħini.”
Skont il-Kostituzzjoni, l-Imħallfin tal-High Court u tal-Qorti Suprema jistgħu jitneħħew biss mill-kariga għal mġiba ħażina ddikjarata jew għal inkapaċità wara li r-riżoluzzjonijiet ikunu għaddew miż-żewġt Ikmamar tal-Oireachtas (il-Parlament bl-Irlandiż). L-Att tal-1924 dwar il-Qrati tal-Ġustizzja u l-Att tal-1946 dwar il-Qrati tal-Ġustizzja (Qorti tad-Distrett) jistipulaw dispożizzjonijiet statutorji simili għall-imħallfin tas-Circuit Court u għal dawk tal-Qrati tad-Distrett.
2. L-Avukat Ġenerali u d-Direttur tal-Prosekuzzjonijiet Pubbliċi
L-Avukat Ġenerali huwa "l-konsulent tal-Gvern fi kwistjonijiet ta’ opinjoni legali u ta' liġi", kif stipulat fl-Artikolu 30 tal-Kostituzzjoni. L-Avukat Ġenerali jiġi maħtur mill-President fuq in-nomina tat-Taoiseach (il-Prim Ministru bl-Irlandiż) u huwa obbligat li jirtira mill-kariga tiegħu meta jagħmel dan it-Taoiseach. L-Avukat Ġenerali ġeneralment huwa konsulent legali li jkun jipprattika l-professjoni tiegħu bħala tali u Konsulent Anzjan. Ma hemm l-ebda regola li timponi fuq l-Avukat Ġenerali biex ma jkomplix bil-prattika privata tiegħu iżda hekk kien qed jiġri f’dawn l-aħħar snin.
Bħala l-konsulent legali tal-gvern, l-Avukat Ġenerali jeżamina bir-reqqa l-abbozzi ta’ leġiżlazzjoni kollha li l-Gvern ikun beħsiebu jressaq quddiem iż-żewġ Oireachtas (il-kmamar tal-Parlament) sabiex jiġu trasferiti f’liġi. Barra minn hekk, l-Avukat Ġenerali jagħti pariri lill-gvern dwar kwistjonijiet internazzjonali bħalma huma r-ratifikazzjoni ta’ ftehimiet internazzjonali. Funzjoni oħra tal-Avukat Ġenerali hija li jirrappreżenta lill-pubbliku fl-affermazzjoni tad-drittijiet pubbliċi. Dan isir billi jingħata bidu għall-proċeduri legali jew billi jiġu kkuntrarjati. Għalkemm maħtur mit-Taoiseach, l-Avukat Ġenerali huwa indipendenti mill-Gvern. F’dak li jirrigwarda l-Kostituzzjoni, l-Avukat Ġenerali jkun dejjem il-konvenut ewlieni f'każ li l-kostituzzjonalità tal-leġiżlazzjoni tiġi kkontestata.
Qabel l-1976, ir-reati kriminali serji kollha tressqu l-qorti f'isem l-Avukat Ġenerali. Il-Kostituzzjoni tistipula li din il-funzjoni tista' titwettaq minn persuna oħra awtorizzata mil-liġi biex taġixxi għal dak l-iskop. Għaldaqstant, twaqqaf l-Uffiċċju tad-Direttur tal-Prosekuzzjonijiet Pubbliċi skont it-Taqsima 2 tal-Att tal-1974 dwar il-Prosekuzzjoni ta’ Reati li daħal fis-seħħ fl-1976 - bil-għan li jkun hemm uffiċjal wieħed, mingħajr l-ebda konnessjonijiet politiċi, biex iwettaq dawn il-funzjonijiet. Id-Direttur jinħatar mill-Gvern iżda huwa impjegat taċ-ċivil biex b'hekk id-Direttur ma jkollux għalfejn jirriżenja meta jaqa' l-gvern, għall-kuntrarju tal-Avukat Ġenerali. Dan jiżgura li jkun hemm kontinwità fil-prosekuzzjoni ta’ reati. L-Att tal-1974 jistipula wkoll li d-Direttur tal-Prosekuzzjonijiet Pubbliċi għandu jkun indipendenti fit-twettiq ta’ dmirijietu. Id-Direttur jista’ jitneħħa mill-pożizzjoni tiegħu min-naħa tal-Gvern, iżda dan jiġri biss wara li jkun sar rapport rigward saħħtu jew imġibtu minn kumitat li jkun jinkludi lill-Prim Imħallef, lil imħallef tal-High Court u lill-Avukat Ġenerali.
Id-Direttur tal-Prosekuzzjonijiet Pubbliċi (DPP) għalhekk jieħu d-deċiżjoni dwar jekk persuna għandhiex tiġi akkużata b’reat kriminali serju jew le u biex se tiġi akkużata. Ir-reati kollha jitressqu f’isem id-DPP iżda l-biċċa l-kbira ta’ delitti inqas serji jistgħu jitressqu l-qorti mill-Gardaí (il-forza tal-pulizija bl-Irlandiż) mingħajr ma jintbagħat fajl lid-DPP. F’dawn il-każijiet, id-DPP għandu d-dritt li jagħti pariri lill-Gardaí dwar kif għandu jiġi indirizzat il-każ. Għalkemm id-DPP ħa f’idejh ir-rwol tal-Avukat Ġenerali fil-prosekuzzjoni tal-każijiet, l-Avukat Ġenerali jżommu f’dak li jirrigwarda każijiet ta’ natura internazzjonali bħalma hi l-estradizzjoni.
3. L-impjegati tas-Servizz tal-Qrati (Courts Service)
Ir-Reġistraturi tal-Qorti (Court Registrars) u s-Segretarji Ġuridiċi (Court Clerks) huma impjegati mis- Servizz tal-Qrati.
Is-Segretarji Ġuridiċi huma responsabbli mill-amministrazzjoni ġenerali tal-qrati. Il-funzjoni ewlenija ta' Reġistratur tal-Qorti hija li jassisti lill-imħallef matul l-andament tas-seduta u li jiżgura li l-amministrazzjoni meħtieġa għat-tmexxija tajba tal-qrati tkun ġestita b’mod effiċjenti.
Is-Servizz tal-Qrati huwa korp korporattiv indipendenti li nħoloq f’Novembru 1999 u li twaqqaf mill-Gvern skont l-Att tal-1998 dwar is-Servizz tal-Qrati. Is-Servizz tal-Qrati jirrapporta lill-Ministru tal-Ġustizzja u l-Ugwaljanza u, permezz tal-Ministru, huwa responsabbli ta' għemilu lejn il-Gvern.
Is-Servizz tal-Qrati għandu ħames mandati:
Li jimmaniġġja l-Qrati
Li jipprovdi servizzi ta’ sostenn lill-imħallfin
Li jipprovdi tagħrif lill-pubbliku dwar is-sistema tal-Qrati
Li jipprovdi, jiġestixxi u jieħu ħsieb il-binjiet tal-Qrati
Li jipprovdi l-faċilitajiet meħtieġa għal dawk li jagħmlu użu mill-Qrati
4 Ix-Xeriff
Kull kontea fl-Irlanda għandha Xeriff li huwa impjegat taċ-ċivil u parti mir-responsabbiltà tiegħu hija li jissekwestra u jbigħ oġġetti għas-saldu ta' dejn wara li tkun inkisbet sentenza tal-Qorti. Ix-xeriffs jinħatru skont l-Att tal-1945 dwar l-Uffiċjali tal-Qrati, u l-Artikolu 12(5) tal-Att jillimita l-ħatra f'din il-kariga għall-konsulenti legali jew l-avukati li jkunu ilhom ħames snin jipprattikaw il-professjoni tagħhom, jew għal dawk li jkunu ħadmu bħala segretarji maniġerjali jew bħala assistenti ewlenin ta' xeriff jew ta' deputat xeriff għal mhux inqas minn ħames snin. L-Artikolu 12(6)(g) tal-Att tiddikjara li l-kundizzjonijiet tal-impjieg ta’ kull Xeriff, soġġetti għall-artikoli tal-Att imsemmija hawn fuq, huma determinati minn żmien għal żmien mill-Ministru tal-Finanzi wara konsultazzjoni mal-Ministru tal-Ġustizzja u l-Ugwaljanza.
5. L-Avukati (solicitors)
L-Assoċjazzjoni tal-Avukati tal-Irlanda (The Law Society of Ireland) tikkontrolla l-edukazzjoni ta’ studenti li jixtiequ jsiru avukati, u għandha setgħat dixxiplinarji fuq l-avukati kkwalifikati. Sabiex wieħed isir avukat, huwa meħtieġ li jagħmel perjodu ta’ tliet snin apprentistat u li jispiċċa l-korsijiet ta’ studju organizzati mill-Assoċjazzjoni tal-Avukati tal-Irlanda. Sabiex wieħed jiġi aċċettat għall-korsijiet ta’ studju, huwa meħtieġ li jkollu diploma universitarja jew l-ekwivalenti tagħha – dan hu magħruf bħala r-rekwiżit ta' eżami preliminari. Jekk wieħed ikun jissodisfa dawn ir-rekwiżiti, imbagħad ikun meħtieġ li jagħmel l-Eżami Finali tal-Assoċjazzjoni (Society’s Final Examination), li huwa maqsum f'taqsimiet magħrufa bħala "FE-1", "FE-2" u "FE-3". L-eżami FE-1 jinkludi tmien suġġetti ewlenin: Il-Liġi tal-Kumpaniji, il-Liġi Kostituzzjonali, il-Liġi dwar il-Kuntratti, il-Liġi Kriminali, l-Ekwità, il-Liġi tal-Komunità Ewropea, il-Liġi dwar il-Proprjetà Immobbli u l-Liġi dwar id-Delitti (Tort Law). L-aħħar taqsimiet huma korsijiet ta’ natura vokazzjonali. It-taqsima FE-2 hija magħrufa bħala l-kors professjonali u tikkonsisti f’14-il ġimgħa ta’ lekċers intensivi segwiti minn eżami u fi 18-il xahar ta' taħriġ intern bħala parti mill-apprentistat ta’ student. Il-Kors FE-3 jew il-Kors Avvanzat jikkonsisti f’seba’ ġimgħat ta’ lekċers intensivi segwiti minn eżami. Ladarba l-persuna kkonċernata tlesti din it-taqsima, hi tkun intitolata biex tiġi ammessa fil-Kamra tal-Avukati. Skont l-Artikolu 51 tal-Att (ta' Emenda) tal-1994 dwar l-Avukati, il-konsulenti legali (barristers) ikkwalifikati jistgħu jiġu trasferiti biex isiru avukati (solicitors) mingħajr ma jkun hemm għalfejn li dawn jgħaddu mill-programm sћiћ ta' taћriġ għall-avukati apprentistati.
Kull avukat ikkwalifikat huwa soġġett għas-setgħat dixxiplinarji tal-Assoċjazzjoni tal-Avukati. Skont l-Atti dwar l-Avukati tal-1954 sal-1994, it-Tribunal tad-Dixxiplina tal-Assoċjazzjoni tal-Avukati għandu s-setgħa li jinvestiga allegazzjonijiet ta’ mġiba ħażina bħal pereżempju l-miżapproprjazzjoni ta’ flus, u mbagħad jista' jirreferi l-kwistjoni lill-President tal-High Court. Il-President għandu s-setgħa li jissospendi avukat mill-prattika tiegħu u li jneħħi s-sospensjoni. It-Tribunal tad-Dixxiplina għandu s-setgħa li jeżiġi r-rimborż ta' fondi lil klijenti jekk isib li avukat ikun talabhom aktar flus milli jmissu.
L-Istrument Statutorju 732 tal-2003, ir-Regolamenti dwar il-Komunitajiet Ewropej (L-Istituzzjoni tal-Avukati) tal-2003, jistipula li l-avukati ta' Stat Membru li jixtiequ jkomplu jiżvolġu l-attivitajiet professjonali tagħhom bħala konsulenti legali jew avukati fl-Irlanda, għandhom japplikaw mal-Kamra tal-Avukati jew mal-Assoċjazzjoni tal-Avukati għar-reġistrazzjoni biex jagħmlu dan. L-applikazzjoni tiġi kkunsidrata u jekk tiġi aċċettata jinħareġ ċertifikat ta’ reġistrazzjoni. Appell għal ċaħda min-naħa tal-Kamra tal-Avukati jew tal-Assoċjazzjoni tal-Avukati jaqa’ f’idejn il-High Court.
6. Konsulenti Legali (barristers)
L-Honorable Society of King’s Inns tipprovdi taħriġ legali postgradwali, li jwassal għall-għoti tat-titolu ta’ barrister-at-law (hekk kif inhi magħrufa kollettivament il-professjoni) għal dawk li jkunu jixtiequ jipprattikaw f'qorti. Il-King’s Inns hija soċjetà volontarja li tinsab taħt il-kontroll tal-Benchers tal-Honorable Society of King’s Inns, li huma konsulenti legali anzjani (senior barristers) u membri tal-ġudikatura. Id-dħul għall-kors ta' grad huwa bbażat fuq eżami tad-dħul għall-gradwati tad-Diploma fl-Istudji Legali tal-King’s Inns jew għall-gradwati fil-liġi. Il-kors tad-Diploma fl-Istudji Legali jieħu sentejn (fuq bażi part-time) u l-Kors tal-Barrister-at-Law huwa kors full-time ta' sena jew kors modulari ta' sentejn. Malli jlestu b'suċċess il-kors ta' grad, l-istudenti kkonċernati jiġu mistiedna mill-Prim Imħallef fil-Qorti Suprema u wara ċ-ċerimonja, il-konsulenti legali mgħajta jiffirmaw il-lista tal-membri tal-Kamra tal-Avukati. Madankollu, hemm rekwiżiti oħra x'jiġu ssodisfati qabel ma jkunu jistgħu jinvolvu ruħhom f’xogħol legali bi ħlas.
Il-konsulenti legali jridu jkunu membri tal-Librerija Ġuridika (Law Library) biex jipprattikaw. Il-Librerija Ġuridika hija l-post minn fejn jinkiseb aċċess għal testi u materjali legali u fejn tkun tista' ssir ħidma fuqhom, bil-ħlas ta' dritt annwali. Qabel ma jsir membru tal-Librerija Ġuridika, konsulent legali jrid jagħżel mentor (master) - konsulent stabbilit li jkollu minn tal-inqas ħames snin esperjenza. Sakemm ikun għadu taћt il-gwida tal-mentor, perjodu li ġeneralment jieħu xi sena, il-konsulent legali li jkun għadu kemm ingħata t-titolu jkun magħruf bħala devil (novizz). Il-mentor jintroduċi lin-novizz għax-xogħol prattiku ta’ konsulent legali u normalment jitlob lin-novizz biex jassistih fl-abbozzar tat-trattazzjonijiet tal-qorti u fir-riċerka legali, u biex jattendi s-seduti tal-qorti f’ismu.
Il-Kunsill Ġenerali tal-Kamra tal-Avukati tal-Irlanda (General Council of the Bar of Ireland), li huwa korp mhux statutorju, jissorvelja l-imġiba tal-konsulenti legali. Il-Kunsill jiġi elett kull sena mill-membri tal-Kamra tal-Avukati u joħroġ Kodiċi tal-Kondotta Professjonali, li jiġi emendat minn żmien għal żmien mill-membri tal-Kamra tal-Avukati. Dan il-Kodiċi tal-Kondotta jistabbilixxi dak li hu mistenni mill-konsulenti legali.
Allegazzjonijiet ta’ ksur tal-Kodiċi tal-Kondotta jiġu investigati mill-Kumitat tal-Kamra tal-Avukati dwar il-Prattiki Professjonali (Professional Practices Committee of the Bar Council), li jinkludi persuni li ma jkunux membri tal-Kamra tal-Avukati. Il-Kumitat għandu s-setgħa li joħroġ multi, li jagħti twissijiet u li jissospendi jew jeskludi membru mil-Librerija Ġuridika. Id-deċiżjonijiet tal-Kumitat jistgħu jiġu appellati quddiem il-Bord tal-Appelli, li jinkludi mħallef tas-Circuit Court kif ukoll membru lajk.
Tradizzjonalment il-konsulenti legali kien ikollhom jirċievu l-istruzzjonijiet mingħand avukat, u ma kienx permess l-aċċess dirett għalihom. Din il-prattika ġiet eżaminata mill-Kummissjoni tal-Kummerċ Ġust, u fir-rapport tagħha tal-1990 din stqarret li l-projbizzjoni ġenerali fuq l-aċċess dirett kienet prattika restrittiva u rrakkomandat li titħassar minn fuq il-Kodiċi tal-Kondotta. Il-Kummissjoni ma aċċettatx il-fatt li f’ċerti każijiet l-involviment kontinwu ta’ avukat kien mixtieq. Il-Kummissjoni rrakkomandat li ma għandu jkun hemm l-ebda regoli statutorji jew regoli oħra li jkunu jirrikjedu l-preżenza fiżika ta’ avukat fil-qorti biex jagħti l-istruzzjonijiet lil konsulent legali. Dawn ir-rakkomandazzjonijiet għadhom ma ġewx implimentati b’mod sħiħ iżda saru diversi emendi fil-Kodiċi tal-Kondotta biex il-konsulenti legali jingħataw aċċess dirett minn ċerti Korpi Professjonali Approvati.
Il-konsulenti legali huma jew konsulenti subalterni (junior counsel) jew konsulenti anzjani (senior counsel). Tradizzjonalment, il-membri tal-Kamra tal-Avukati jipprattikaw bħala konsulenti subalterni għal numru ta’ snin qabel ma jiddeċiedu jekk iridux isiru konsulenti anzjani. Dan mhuwiex każ ta’ promozzjoni awtomatika, u ċerti konsulenti subalterni jagħżlu li ma japplikaw qatt. B’mod ġenerali, il-biċċa l-kbira tal-konsulenti legali jqisu jsirux konsulenti anzjani wara li jkunu ilhom ħmistax-il sena jipprattikaw il-professjoni. Dawk li jkunu jixtiequ jsiru konsulenti anzjani japplikaw mal-Avukat Ġenerali għall-approvazzjoni, iżda fil-verità l-ħatra ssir min-naħa tal-Gvern fuq il-parir tal-Avukat Ġenerali, li min-naħa tiegħu jikkoordina wkoll mal-Prim Imħallef, mal-President tal-High Court u mal-President tal-Kamra tal-Avukati.
B’mod ġenerali, il-konsulenti subalterni jabbozzaw u jħejju t-trattazzjonijiet u jmexxu kawżi li normalment ikunu fil-qrati inferjuri, iżda ma jillimitawx ruħhom għal dawn. Il-funzjonijiet ta' konsulent anzjan jinkludu l-iskrutinju tal-abbozzi tat-trattazzjonijiet imħejjija mill-konsulenti subalterni u t-tmexxija ta' kawżi aktar diffiċli fil-High Court u fil-Qorti Suprema.
7. Ir-Reġistraturi tal-Kontea
Ir-reġistraturi tal-Kontea huma avukati kkwalifikati u huma maħtura mill-gvern. Huma jwettqu funzjonijiet kważi ġudizzjarji b'rabta mas-Circuit Court, u huma responsabbli mill-ġestjoni tal-uffiċċji tas-Circuit Court.
Huma jaġixxu wkoll bħala Xeriff tal-Kontea (County Sheriff), minbarra f’Dublin u f'Cork.
8. In-Nutara
In-Nutara Pubbliċi jinħatru mill-Prim Imħallef fil-qorti mlaqqa' f’seduta pubblika. Huma jwettqu l-funzjonijiet prinċipali li ġejjin:
L-awtentifikazzjoni ta' dokumenti
Il-konferma u l-verifika ta’ firem fuq dokumenti
L-eżekuzzjoni ta’ protesti notarili fir-rigward ta’ dokumenti kummerċjali bħalma huma l-kambjali u l-biljetti negozjabbli, u ta’ kwistjonijiet marittimi
Teħid ta’ affermazzjonijiet, dikjarazzjonijiet u (ħlief fir-rigward ta’ proċeduri quddiem il-qrati Irlandiżi) affidavits.
L-applikazzjonijiet jsiru permezz ta' petizzjoni li tkun tinkludi r-residenza u l-okkupazzjoni tal-Petizzjonant, l-għadd ta' Nutara Pubbliċi fid-distrett, il-popolazzjoni tad-distrett u ċ-ċirkostanzi li jindikaw għalfejn hemm bżonn ta' Nutar Pubbliku u/jew kif inqala' post vakanti. Il-petizzjoni trid tiġi vverifikata permezz ta’ affidavit tal-Petizzjonant li fih jintwera ċertifikat tal-idoneità. Dan iċ-ċertifikat ġeneralment jiġi ffirmat minn sitt avukati lokali u minn sitt mexxejja tal-komunità tan-negozju lokali. Il-petizzjoni titressaq quddiem il-Prim Imħallef b'Avviż ta’ Mozzjoni li jiġi nnotifikat, permezz tal-Uffiċċju tal-Qorti Suprema, lir-Reġistru tal-Fakultà tan-Nutara Pubbliċi (Registrar of the Faculty of Notaries Public) fl-Irlanda, lis-Segretarju/Segretarja tal-Assoċjazzjoni tal-Avukati u lin-Nutara Pubbliċi kollha li jipprattikaw fil-kontej tal-applikant u fil-kontej ġirien.
Il-prattika ġenerali hija li l-ħatra bħala Nutara Pubbliċi joħduha l-avukati (solicitors) biss. Meta persuna, li ma tkunx avukat, tapplika biex tilħaq Nutar Pubbliku, l-Assoċjazzjoni tal-Avukati teżiġi li l-Petizzjonant jaħlef quddiem il-Prim Imħallef li mhux se jkun involut fi trasferimenti ta' proprjetà jew f’xogħol ġuridiku li normalment jitwettaq minn avukat. Sabiex petizzjonant jinħatar bħala Nutar Pubbliku, l-ewwel irid jgħaddi bilfors minn eżami stabbilit mill-Fakultà tan-Nutara Pubbliċi fl-Irlanda.
Jekk għandek xi mistoqsijiet dwar ir-remunerazzjoni attwali tal-Avukat Ġenerali, tad-Direttur tal-Prosekuzzjonijiet Pubbliċi, tas-Segretarji Ġuridiċi u tax-Xeriffs, tista' tibgħathom
bil-posta elettronika jew
bil-posta f'dan l-indirizz:
Il-konsulent legali jaħdmu għal rashom u l-qligħ tagħhom ivarja ħafna.
L-avukati jistgħu jew jaħdmu għal rashom (billi jkollhom il-prattika privata tagħhom) jew inkella jkunu impjegati, u l-qligħ tagħhom ivarja ħafna wkoll.
In-nutara jitolbu ħlas għal kull dokument insinwat minnhom. Ma hemm l-ebda leġiżlazzjoni li tirregola l-ħlas mitlub, iżda ġeneralment in-nutara jżommu skont il-ħin li jkunu ħadu u l-ivvjaġġar li jkunu għamlu, u abbażi tal-ammont li jkun mistenni li jitħallas professjonist għal servizz li jkun ipprovda.